Zagrebačka policija objavila je da je u ponedjeljak 10. travnja u popodnevnim satima uhićen mladić (27) koji se nalazio u osobnom automobilu audi A6 splitskih registracijskih oznaka te da je u vozilu pronađeno više od 15 kilograma marihuane.



Iako nisu naveli identitet uhićenog, po Splitu se vrlo brzo pronijela informacija koja nam je potvrđena iz dva vrlo pouzdana izvora, a to je da se radi o Josipu Kerumu, nećaku bivšeg splitskog gradonačelnika i aktualnog kandidata za budućeg čelnika Splita Željka Keruma.



– Policijski službenici Službe kriminaliteta droga Policijske uprave zagrebačke su u suradnji s policijskim službenicima Policijske postaje Sesvete, zbog sumnje da je počinio kazneno djelo neovlaštene proizvodnje i prometa drogama, proveli kriminalističko istraživanje nad 27-godišnjakom.



Osumnjičeni je uhićen zbog sumnje da u osobnom automobilu prevozi drogu – izvijestili su iz zagrebačke policije, navodeći da je auto pretražen na temelju sudskog naloga te da je u prtljažniku pronađeno "15 paketa ispunjenih marihuanom, sveukupne težine 15.828 grama".

Preprodaja



​Policija je utvrdila da je Josip Kerum "na zasad neutvrđen način nabavljao veće količine marihuane koju je potom preprodavao drugim preprodavačima". Nakon obrade je predan pritvorskom nadzorniku te je u srijedu popodne priveden na ispitivanje u Općinsko državno odvjetništvo u Zagrebu.



Potom mu je istražni sudac, na prijedlog tužiteljstva, odredio jednomjesečni istražni zatvor, i to zbog opasnosti od ponavljanja djela. Ta je odluka obrazložena činjenicom da se – iako mladi Kerum ranije nije osuđivan kazneno – radi o većoj količini droge te da je u pitanju nezaposlena osoba koja bi, s obzirom na to da je bez posla i time bez prihoda, mogla ponoviti isto kako bi došla do novca.